Kaalep pidas kõne pealkirjaga "Üleskutse tegevusele väikesest valgest riigist".

Oma kõnes rääkis Kaalep põlvkonnast, kelle unistuseks on luua rahvusriik (ethnostate inglise keeles). "Võibolla on mõned meist kohal, kui me oleme võitnud oma võitlused ja oleme kehtestanud valged Euroopa rahvusriigid üle kogu läänemaailma," rääkis Kaalep. Ta kutsus eurooplasi üles oma erimeelsusi matma, et ühiselt maailmajagu kaitsta.

Ta rõhutas eestlaste valget nahavärvi ka konverentsi alguses antud intervjuus. Kui talt küsiti, kas Eesti on Lääne-Euroopaga võrreldes veel pigem vaene, vastas Kaalep: "Jah. Oleme üks viimaseid valgeid riike maailmas."

Kaalep ütles samuti, et põgenikelaine Euroopasse on tegelikult hea, sest eestlased näevad, mis toimub, ilma, et peaksid seda ise kogema.

Kaalep hakkab rääkima video 24. minutil.



Kaalep esines konverentsil, mille korraldajaks oli American Renaissance'i nimeline ajakiri. Ajakiri ise tutvustab end järgmiselt. "Rass on individuaalse ja grupiidentiteedi oluline osa. Kõigist ühiskonda jagavatest erisustest - keel, usk, klass, ideoloogia, on see kõige tähtsam ja lõhestavam. Rass ja rassikonflikt on mõnede kõige tõsisemate 21. sajandil Lääne ühiskondade ees olevate väljakutsete keskmes."

American Renaissance ise nimetab oma lähenemist rassirealismiks, aga USA peavoolumeedias nimetatakse seda valgete ülekaalu toetavaks (white supremacist) väljaandeks. USAs vihagruppe uuriv Southern Poverty Law Center nimetab seda rassistlikuks väljaandeks, mis üritab olla intellektuaalne mõttekoda.

Konverentsist ja Kaalepi külastusest avaldas pika loo ka EKRE portaal Uued Uudised.

Kaalep nimetab end EKRE noorteorganisatsiooni Sinine Äratus peaideoloogiks. Kaalep on ka Sinise Äratuse iga-aastaste tõrvikurongkäikude üks peamisi korraldajaid.



Kaalep ise selgitas oma esinemist järgnevas intervjuus Delfile.

Käisite American Renaissance’i konverentsil Ameerikas, kus esinesite kõnega. Mida tegite seal?

Käisin kõnelemas, esindasin Konservatiivset Rahvaerakonda ja Sinist Äratust. Kohtusin paljude Ameerika aktivistidega etnilisest rahvuslikust identiteedimeelsest seltskonnast. Lõin inimestega sidemeid ja tulin tagasi parema energiaga ja inimestega, kellega edaspidi sidet pidada ja kes võiksid järgmisel aastal meie tõrvikurongkäigus osaleda.